Návrh NARIADENIE RADY, ktorým sa mení nariadenie (EÚ) 2015/104, pokiaľ ide o určité rybolovné možnosti pre moronu striebristú /* COM/2015/041 final - 2015/0025 (NLE) */





DÔVODOVÁ SPRÁVA 1. KONTEXT NÁVRHU Nariadením Rady (EÚ) 2015/104 sa na rok 2015 stanovili rybolovné možnosti pre určité populácie rýb a skupiny populácií rýb uplatniteľné vo vodách Únie a v prípade plavidiel Únie aj v určitých vodách nepatriacich Únii. Tieto rybolovné možnosti sa počas obdobia svojej platnosti obvykle niekoľkokrát menia. 2. VÝSLEDKY KONZULTÁCIÍ SO ZAINTERESOVANÝMI STRANAMI A POSÚDENÍ VPLYVU Neuplatňuje sa. 3. PRÁVNE PRVKY NÁVRHU Cieľom navrhovaných zmien je upraviť nariadenie 2015/104 spôsobom uvedeným ďalej v texte. Do návrhu nariadenia (EÚ) 2015/104 [COM(2014) 670] Komisia začlenila aj opatrenia na ochranu populácie morony striebristej (Dicentrarchus labrax) v severovýchodnom Atlantiku. Medzinárodná rada pre výskum mora (ICES) uverejnila v júni 2014 vedecké odporúčania pre túto populáciu, ktorá od roku 2012 prudko klesá. Vedecký, technický a hospodársky výbor pre rybárstvo (STECF) sa navyše domnieva, že platné vnútroštátne opatrenia na ochranu morony striebristej sa vo všeobecnosti preukázali ako neúčinné. Morona striebristá je druh, ktorý rastie pomaly a pohlavnú zrelosť dosahuje neskoro. Súčasná rybolovná úmrtnosť v populácii morony striebristej takmer štvornásobne prevyšuje úroveň, pri ktorej by bol zaručený maximálny udržateľný výnos (MSY). Súčasťou návrhu Komisie bolo obmedzenie výlovu platné pre rekreačných rybárov a súbor opatrení platných pre komerčný rybolov tohto druhu. Tieto opatrenia Rada nezachovala a teda nie sú súčasťou nariadenia Rady 2015/104. Komisia práve na základe článku 12 nariadenia Európskeho parlamentu a Rady (EÚ) č. 1380/2013 o spoločnej rybárskej politike („základné nariadenie SRP“) prijíma opatrenia zamerané na urýchlené zníženie rybolovnej úmrtnosti morony striebristej v severovýchodnom Atlantiku. Tieto opatrenia sú zamerané na komerčný rybolov morony striebristej. Vzhľadom na podiel rekreačného rybárstva na rybolovnej úmrtnosti tohto druhu je potrebné začleniť do nariadenia o rybolovných možnostiach na rok 2015 obmedzenie výlovu pre rekreačných rybárov. 2015/0025 (NLE) Návrh NARIADENIE RADY, ktorým sa mení nariadenie (EÚ) 2015/104, pokiaľ ide o určité rybolovné možnosti pre moronu striebristú RADA EURÓPSKEJ ÚNIE, so zreteľom na Zmluvu o fungovaní Európskej únie, a najmä na jej článok 43 ods. 3, so zreteľom na návrh Európskej komisie, keďže: (1) Nariadenie Rady (EÚ) 2015/104[1] neobsahuje rybolovné možnosti pre populáciu morony striebristej (Dicentrarchus labrax) v severovýchodnom Atlantiku. (2) Medzinárodná rada pre výskum mora (ICES) uverejnila v júni 2014 vedecké odporúčania pre populáciu morony striebristej v severovýchodnom Atlantiku a potvrdila, že táto populácia od roku 2012 prudko klesá. Okrem toho Vedecký, technický a hospodársky výbor pre rybárstvo (STECF) posúdil existujúce vnútroštátne opatrenia na ochranu morony striebristej a usúdil, že sú vo všeobecnosti neúčinné. Morona striebristá je druh, ktorý rastie pomaly a pohlavnú zrelosť dosahuje neskoro. Súčasná rybolovná úmrtnosť v populácii morony striebristej v severovýchodnom Atlantiku takmer štvornásobne prevyšuje úroveň, pri ktorej by bol zaručený maximálny udržateľný výnos (MSY). (3) Komisia prijala núdzové opatrenia na základe článku 12 nariadenia Európskeho parlamentu a Rady (EÚ) č. 1380/2013[2] s cieľom znížiť rybolovnú úmrtnosť spôsobovanú niektorými druhmi komerčného rybolovu morony striebristej. (4) Na rybolovnej úmrtnosti danej populácie sa významnou mierou podieľa aj rekreačné rybárstvo. Je preto vhodné stanoviť rybolovné možnosti vo forme denného limitu počtu rýb, ktoré si rekreační rybári môžu ponechať. Rekreačné rybárstvo má rozličné podoby, napríklad rybolov z rekreačného plavidla alebo rybolov z brehu. (5) Vzhľadom na to, že takýto denný limit dopĺňa núdzové opatrenia, ktoré Komisia prijala pre určité druhy komerčného rybolovu, toto nariadenie by malo nadobudnúť účinnosť sedem dní po jeho uverejnení. (6) Nariadenie Rady (EÚ) 2015/104 by sa preto malo zodpovedajúcim spôsobom zmeniť, PRIJALA TOTO NARIADENIE: Článok 1 Nariadenie (EÚ) 2015/104 sa mení takto: 1. Článok 2 sa nahrádza takto: „Článok 2 Rozsah pôsobnosti 1. Toto nariadenie sa uplatňuje na tieto plavidlá: a) plavidlá Únie; b) plavidlá tretích krajín vo vodách Únie. 2. Na účely článku 11a sa toto nariadenie uplatňuje aj na rekreačné rybárstvo.“ 2. V článku 3 sa dopĺňa toto písmeno m): „m) rekreačné rybárstvo“ sú nekomerčné rybárske činnosti, pri ktorých sa živé vodné zdroje využívajú na rekreáciu, turistiku alebo šport.“ 3. Vkladá sa tento článok 11 a: „Článok 11a Rekreačný lov morony striebristej v severovýchodnom Atlantiku V rámci rekreačného rybolovu v divíziách ICES IVb, IVc, VIIa, VIId, VIIe, VIIf, VIIg, VIIh, VIIj a VIIk platí, že jedna osoba si môže denne ponechať maximálne tri exempláre morony striebristej.“ 4. Príloha I k nariadeniu (EÚ) 2015/104 sa mení v súlade s prílohou k tomuto nariadeniu. Článok 2 Toto nariadenie nadobúda účinnosť siedmym dňom po jeho uverejnení v Úradnom vestníku Európskej únie. Toto nariadenie je záväzné v celom rozsahu a priamo uplatniteľné vo všetkých členských štátoch. V Bruseli Za Radu predseda [1] NARIADENIE RADY (EÚ) 2015/104 z 19. januára 2015 , ktorým sa na rok 2015 stanovujú rybolovné možnosti pre určité populácie rýb a skupiny populácií rýb uplatniteľné vo vodách Únie a v prípade plavidiel Únie aj v určitých vodách nepatriacich Únii, a ktorým sa mení nariadenie (EÚ) č. 43/2014 a zrušuje nariadenie Rady (EÚ) č. 779/2014. [2] NARIADENIE EURÓPSKEHO PARLAMENTU A RADY (EÚ) č. 1380/2013 z 11. decembra 2013 o spoločnej rybárskej politike, ktorým sa menia nariadenia Rady (ES) č. 1954/2003 a (ES) č. 1224/2009 a zrušujú nariadenia Rady (ES) č. 2371/2002 a (ES) č. 639/2004 a rozhodnutie Rady 2004/585/ES. PRÍLOHY k návrhu nariadenia Rady, ktorým sa mení nariadenie (EÚ) 2015/104, pokiaľ ide o určité rybolovné možnosti Príloha I k nariadeniu (EÚ) 2015/104 sa mení takto: 1. Do prvej tabuľky (porovnávacia tabuľka latinských názvov a bežných názvov) sa za údaje týkajúce sa Deania calcea vkladá tento riadok: „Dicentrarchus labrax || BSS || morona striebristá“ 2. Do druhej tabuľky (porovnávacia tabuľka bežných názvov a latinských názvov) sa za údaje týkajúce sa raje pieskovej vkladá tento riadok: „morona striebristá || BSS || Dicentrarchus labrax“